Ribe Stifts Adresseaviser, 1843-07-28
Jndenlandske Efterretninger. Kongen reiser i denne Tid og alle Bladene ere derfor fulde af Beskrivelser over de Festligheder, som i denne Anledning arrangeres, og vi meddele derfor her en i salig Dagens Aand skreven og i Berlingske Avis indført Meddelelse fra den By Stubbekjøbing; Fra Stubbekjøbing have vi modtaget følgende Beretning, med Overskrift: "Stubbekjøbing og dens Havn. Torsdagen d. 20. ds. i Middagsstunden, bestege Deres Majestæter Kongen og Dronningen, ledsagede af Hs. K. H. Kronprindsen, Falsters Kyst ved Stubbekjøbings Havn. Jngensinde har vor Commune feiret en mere høitidelig og betydningsfuld Fest end denne, og alt forenede sig for at forskjønne den. Da det Kongelige Dampskib Ægir", der fra Stege bragte Kongeparret til os, blev synlig, fordeelte Regnskyerne sig, og et skjønt Veir begunstigede den jublende Modtagelse, under hvilken Deres Majestæter stege i Land, medens Kanonerne saluterede fra Kronprindsens paa Rheden liggende Lystkutter og fra et Havnebatter. Det første, der tildrog sig vor Konges Opmærksomhed, var den skjønne og rummelige Havn, der i Løbet af disse Sommermaaneder med en paafaldende Hurtighed har nærmet sig sin Fuldendelse. For 5 Aar siden rullede Bølgerne her paa den aabne Strand, hvor nu Skibe paa 9 Fods Dybde, og - som vi haabe, – snart større Skibe kunne finde et trygt Tilflugtsted imod Stormens og Vinterens Vold. J Aaret 1839 blev en 245 Alen lang Skibsbro opført, og, da denne heldige Begyndelse gav Byens Handlende Mod og Lyst til at see dette Foretagende udvidet, henvendte Havnecommissionen sig atter til Regjeringen om et nyt Laan til Opførelsen af de Værker, ved hvilke Skibsbroen skulde forandres til en Havn for 40 a 50 Skibe af Middelstørrelse. Da var det, at vor Konge, hvis Jnteresse for Havneanlæg i en Række af Aar er kommet de fyenske Søstæder tilgode, ogsaa værdigede denne lille By paa Falsters Kyst sin landsfaderlige Opmærksomhed. Et Laan af Statskassen paa 8,400 Rbd. blev af Hs. Majestæt bevilget, og ved sin Ankomst hertil bevidnede han strax sin allerhøieste Tilfredshed med Anvendelsen af denne Hjælp. Naar hertil føies, at Byens Handelstand gjennem Borgerrepræsentationen har erklæret sig enig i, til Afbetaling og Forrentning af Havnekassens Gjæld, at Havnepengene paa den vigtigste Exportartikel, Kornvarer, forhøiedes med 50 pCt. (fra 1 til 1 1/2 s. pr. Td.), saa var det i Sandhed ikke uden dyb og glædelig Betydning, at man over den ved Udgangen af Havnen opførte Æresport havde anbragt Byens Vaaben, et endnu ikke tiltaklet Skib, og under samme den Jnscription: "Enighed – saa vil det lykkes. Til denne Æresport begave Deres Majestæter sig med Følge over den med Bræddegulv belagte lange Skibsbro, forbi deres med Blomster udsmykkede collossale Navnetræk, der var anbragt paa Brohovedet og omgivet med smaa hvidklædte Pigebørn, - medens den talrige Menneskemasse fra Byen og Omegnen, der bedækkede Havnepladsen, Skibene i Havnen og Strandbredderne, tiljublede Kongeparret. Stiftamtmanden, Hr. Kammerherre v. Jessen bragte derefter Deres Majestæter i et skjønt og hjerteligt Foredrag en Velkomsthilsen paa hele Stiftets Vegne. Derpaa udbad Byfoged Buntzen sig paa Communens Vegne, at Arbeidet paa Byens Havn maatte fortsættes i Deres Majestæters Nærværelse ved Nedramningen af den største Fortøiningspæl, at denne derefter maatte bære Navn af Kongepæl, og at Erindringen herom maatte blive bevaret ved en paa Pælen hæftet Mindeplade af Dallhofs Arbeide, som af Havnecommissionens Medlem, Agent Benzon, blev præsenteret for Deres Majestæter. Da dette allernaadigst blev bifaldet, nedrammedes Kongepælen under Havnearbeidernes Hurraraab. Deres Majestæter kjørte derefter til det for Dem udvalgte Aftrædelsested i den Byfogden, tilhørende Gaard, og efter et Par Timer begav Hs. Maj. Kongen og Hs. K. H. Kronprindsen sig til Kirken, hvor de efter en kort Bøn af Hr. Sognepræst Fog, overværede Skoleungdommens Overhørelse i Religion. Ved det af Hs. Majestæt derpaa foretagne Eftersyn af Embedsmændenes og Kæmnerens Protocoller og Regnskaber i det dertil valgte Locale i Major v. Kochs Gaard, maatte alle de Tilstedeværende beundre det Overblik og de træffende Spørgsmaal, hvormed Hs. Majestæt strax satte sig ind i alle Detailler af Communens Oeconomi, og som viiste, at ingen af Forretningsbrancherne undgik hans kundskabsrige Opmærksomhed. Jsærdeleshed underholdt Hs. Maj. sig med Havnecommissionens Medlemmer om Maaden, hvorpaa Havnen uden alt for stor Byrde for Communen snarest mulig kunde gjøres tilgængelig for Skibe paa 12 Fod, idet han tilsagde et saadant Foretagende sin allernaadigste Bistand. Hs. Maj. blev derpaa foreviist et af 14 Borgere til Communen i Aaret 1838 skjænket betydeligt Grundstykke ved Torvet til en ny Skole= og Raadhuusbygning, og efterat have beseet Arrest, Skole= og Fattighuus, og efterat Brandcorpset af Brandinspecteuren, Kjøbmand Wulff, var præsenteret, afreiste Deres Majestæter om Eftermiddagen til Corselitze. Det er første Gang, at Danmarks Konge har gjæstet vor lille By, og til Erindringen om Hans Nærværelse knytter sig det Haab, at vort Ønske, kom snart, kom tidt igjen, maa gaae i Opfyldelse. Om Natten retournerede Hs. K. H. Kronprindsen hertil, og afseilede strax med sin Lystkutter til Assens." – (En Vise er der og bleven sunget, men vi formode Læserne have faaet nok af det Givne og udelade den derfor. Foruden Kronprindsens pludselige Afreise mældes der kun, at Dronningen i Nykjøbing var bleven upasselig).